
Sorstalanok. Esszé az örökségekről

Esszé formáját öltő elemzésemet az a felismerés vezeti, hogy a huszadik századot nehezünkre esik nem párhuzamosokra szakadt történetek kötegének tekintenünk. Ennek esztétikai következménye, hogy történeteinket nem mesélhetjük többé rendszerezett Egységként. 
Szélsőséges történeti pillanatokban a társadalom szembeszegezi az egyénnel semmibe-ágyazottságát és semmis(s)égét. Ilyen helyzetbe kényszerítette a holokauszt a zsidóságot. Ez a tapasztalat öröklődik a túlélők között generációról generációra. 
Jelen dolgozat vizsgálódása arra irányul, hogy felmutassa, milyen önéletírási stratégiák különböztethetőek meg az első-, másod- és harmadgenerációs túlélők között. Másszóval arra, miként oldható fel az esztétikum által a trauma, visszaszerezhető-e művészi eszközökkel a sors, az identitás, az önazonosság. 
Az összehasonlító analízis alanyait különböző generációk és eltérő stratégiák közül válogattam. A második generációs túlélő Hajas Tibor a dolgozat epicentruma; életműve a magyar neoavantgárd kivételesen sűrű teljesítménye, s egyben bőséges tárháza az identitás-képzés egyáltalán lehetséges technikáinak. Hajas művészetét, életművét elsősorban a Kertész Imréével ütköztetem, de kitekintek olyan újraírók tapasztalataira is, mint Jean Améry vagy György Péter. Velük állítom szembe személyes-családi tapasztalatom, a lappangó trauma, az identitás nélküli múlt nehézségeit vizsgálom ezzel.



